Title: N Á R O D N Á R A D A S L O V E N S K E J R E P U B L I K Y
Author: michalikova
Last saved by: Csenkeyová, Andrea
Company: MDPT

PREDKLADACIA SPRÁVA

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo dopravy a výstavby Slovenskej republiky (ďalej len „ministerstvo“) predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov (tlač 529) (ďalej len „poslanecký návrh zákona“).

Všeobecne

Cieľom predloženého poslaneckého návrhu zákona je legislatívne zjednodušiť podmienky schválenia jednotlivo dovezených vozidiel z tretích štátov, nakoľko podľa predkladateľov v súčasnosti platný stav značne obmedzuje možnosti schválenia jednotlivo dovezených vozidiel z tretích štátov. Podľa predkladateľov dôjde k liberalizácii prostredia a k rozšíreniu možnosti jednotlivého dovozu vozidiel z tretích štátov. Predkladatelia uvádzajú, že navrhované zmeny sú inšpirované obdobnou právnou úpravou platnou v Českej republike, ktorá ponúka širšie možnosti na schválenie jednotlivo dovezených vozidiel z tretích štátov.

Predložený poslanecký návrh zákona tiež ruší zákaz dovozu vozidiel, pokiaľ boli iným štátom povolené výnimky z technických požiadaviek pre osvetlenie a signalizáciu vozidiel, ak ide o zmenu farby svetla a taktiež sa ruší zákaz pre povolenie výnimky v Slovenskej republike týkajúci sa osvetlenia a signalizácie vozidiel, ak ide o zmenu farby svetla.

Stanovisko

Ministerstvo zaujíma k predloženému poslaneckému návrhu zákona nasledovné stanovisko:

Technické požiadavky pre schvaľovanie jednotlivo dovezených vozidiel z tretích štátov nie sú v Európskej únii harmonizované. Jedinou výnimkou sú iba technické požiadavky pre vozidlá kategórie M1 a N1 ustanovené v doplnku 2 prílohy IV smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) v platnom znení (ďalej len „smernica (ES) č. 2007/46“). V Slovenskej republike sú uvedené ustanovenia transponované v § 27a nariadenia vlády Slovenskej republiky č. 140/2009 Z. z., ktorým sa ustanovujú podrobnosti o typovom schvaľovaní motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá v znení neskorších predpisov.

V oblasti, kde nie sú technické požiadavky harmonizované pre jednotlivý dovoz vozidiel z tretích štátov, si členské štáty stanovujú vlastné technické požiadavky.

Predkladatelia v § 16b ods. 9 navrhujú v písmene a), že vozidlo musí spĺňať technické požiadavky platné v čase výroby vozidla, ale zároveň v písmene c) sa navrhuje, že vozidlo kategórie M1, M2 alebo N1 musí spĺňať aspoň emisnú normu EURO 2 pre emisné limity vo výfukových plynoch. Ministerstvo upozorňuje, že vozidlá spĺňajúce emisnú normu EURO 2 sa mohli najneskôr do roku 1998 prvýkrát prihlásiť do evidencie vozidiel v celej Európskej únii a v štátoch, ktoré pristúpili k predpisom EHK OSN (kde patrila aj Slovenská republika). Z tohto dôvodu navrhované písmeno c) v § 16b ods. 9 je zbytočné, pretože podľa navrhovaného písmena b) v § 16b ods. 9 môže byť vozidlo týchto kategórií maximálne 8 rokov staré. Pred ôsmymi rokmi v roku 2009 pre vozidlá kategórie M1, M2 alebo N1 platila emisná norma EURO 5.

Čo sa týka farby osvetlenia vozidla, technické požiadavky pre vozidlá kategórie M1 a N1 určené v doplnku 2 prílohy IV smernice (ES) č. 2007/46 ustanovujú: „Žiadna výnimka sa nepovoľuje, pokiaľ ide o počet, základné konštrukčné vlastnosti, elektrické spojenia a farbu svetla vyžarovaného alebo odrážaného svetelnými a signalizačnými zariadeniami uvedenými v bodoch 21 až 26 a v bodoch 28 až 30.“ Z odporúčaní Komisie 2010/378/EÚ z 5. júla 2010 o posudzovaní chýb pri kontrole technického stavu motorových vozidiel v súlade so smernicou Európskeho parlamentu a Rady 2009/40/ES o kontrole technického stavu motorových vozidiel a ich prípojných vozidiel (ďalej len „odporúčanie Komisie (EÚ) č. 2010/378“) vyplýva, že ak vyžarovaná farba svietidiel alebo svetlometov nie je v súlade s požiadavkami vozidla, vozidlo sa má vyhodnotiť s ľahkou alebo závažnou chybou. Aj podľa smernice Európskeho parlamentu a Rady 2014/45/EÚ z 3. apríla 2014 o pravidelnej kontrole technického stavu motorových vozidiel a ich prípojných vozidiel a o zrušení smernice 2009/40/ES (ďalej len „smernica (EÚ) č. 2014/45“), pokiaľ vyžarovaná farba svietidiel alebo svetlometov nie je v súlade s požiadavkami vozidla, vozidlo sa má vyhodnotiť so závažnou chybou. Z uvedeného vyplýva, že ak bude na vozidle zmenená farba svietidla alebo svetlometu, vozidlo neprejde technickou kontrolou. Vzhľadom na vyššie uvedené nastane situácia, keď jednotlivo dovezené vozidlo z tretích štátov bude schválené na prevádzku v cestnej premávke, ale následne neprejde technickou kontrolou. Preto predkladateľmi navrhované zrušenie zákazu dovozu vozidiel, ktoré mali iným štátom povolené výnimky z technických požiadaviek pre osvetlenie a signalizáciu vozidiel, ak ide o zmenu farby svetla a tiež zrušenie zákazu povoliť výnimku v Slovenskej republike týkajúcu sa osvetlenia a signalizácie vozidiel, ak ide o zmenu farby svetla, bude pôsobiť kontraproduktívne a prevádzkovateľov vozidiel iba zbytočne zavedie do omylu.

Širšie možnosti na evidenciu jednotlivo dovezeného vozidla z tretieho štátu neponúka ani právna úprava platná v Českej republike, ktorou sa predkladatelia inšpirovali pri vypracovaní návrhu zmeny zákona, ako sa uvádza v dôvodovej správe, pretože Ministerstvo dopravy Českej republiky nepovoľuje výnimky týkajúce sa zmeny farby osvetlenia.

Z hľadiska legislatívno-technického spracovania predmetného návrhu zákona ministerstvo uplatňuje tieto pripomienky:

1. V čl. I v úvodnej vete odporúčame vypustiť slová „a dopĺňa“.

Odôvodnenie: Legislatívno-technická úprava.

2. V čl. I prvý bod znie:
„1. V § 16b odseky 9 a 10 znejú:
   „(9) Ak nie sú ustanovené harmonizované technické požiadavky na schvaľovanie jednotlivo dovezených vozidiel z tretích štátov,^8bb) nové jednotlivo dovezené vozidlo musí na účely schválenia spĺňať rovnaké technické požiadavky, ako sú ustanovené na typové schválenie alebo typové schválenie ES vozidla príslušnej kategórie. Ojazdené jednotlivo dovezené vozidlo na účely schválenia:
a) musí spĺňať rovnaké technické požiadavky, ktoré platili pre danú kategóriu vozidla v Slovenskej republike v čase prvého prihlásenia vozidla do evidencie, a
b)	odo dňa prvého prihlásenia vozidla do evidencie neuplynula ku dňu prepustenia vozidla do voľného obehu doba dlhšia ako
                 1. osem rokov, ak ide o vozidlo kategórie L, M, N, O, T, a C,
                 2. päť rokov, ak ide o vozidlá iných kategórií ako v prvom bode.

    (10) Štátny dopravný úrad môže pre konkrétne vozidlo na základe odôvodnenej žiadosti povoliť výnimku, len ak vozidlo spĺňa alternatívne požiadavky; oslobodenie od dodržania ustanovených technických požiadaviek možno pripustiť iba z opodstatnených dôvodov súvisiacich s bezpečnosťou premávky na pozemných komunikáciách, ochranou životného prostredia a bezpečnosťou cestujúcich. Na alternatívne požiadavky sa primerane vzťahuje ustanovenie § 14 ods. 12.“.

Poznámka pod čiarou k odkazu 8bb znie:
„^8bb) § 27a nariadenia vlády Slovenskej republiky č. 140/2009 Z. z. v znení nariadenia vlády
        Slovenskej republiky č. 278/2013 Z. z.“.“.

Odôvodnenie: Upravené znenie pôvodného bodu 1 je zosúladené s doplnením o technické požiadavky pre nové vozidlá ustanovenými v doplnku 2 prílohy IV smernice (ES) č. 2007/46 a v § 16b ods. 9 je vypustené písmeno c) z dôvodu jeho nadbytočnosti.

3. V čl. I sa vypúšťa druhý a tretí bod.

Odôvodnenie: Body 2 a 3 sa vypúšťajú z dôvodu zosúladenia
1. so smernicou (ES) č. 2007/46,
2. s odporúčaním Komisie (EÚ) č. 2010/378) a
3. so smernicou (EÚ) č. 2014/45.

	V rámci medzirezortného pripomienkového konania pripomienkujúce subjekty uplatnili len pripomienky legislatívno-technického charakteru.

Záver

Ministerstvo z vyššie uvedených dôvodov odporúča vláde Slovenskej republiky vysloviť súhlas s predloženým poslaneckým návrhom zákona po zohľadnení a zapracovaní vyššie uvedených pripomienok.